## Carlos Mazón: “Hem tramitat ja el 85 % de les ajudes urgents de vivenda per import de 6,8 milions d’euros”

*** Remarca que la Generalitat “ha rebut 728 sol·licituds d’ajuda directa al lloguer per a les persones afectades per la riuada, que preveuen 11.200 euros com a màxim per beneficiari, 611 de les quals s’han tramitat ja favorablement”
* Assenyala que en concret “s’han resolt 394 ajudes, ja s’ha iniciat el pagament de 177 d’estes i 217 més s’abonaran en els pròxims dies”, a les quals se sumen “217 més revisades i en proposta de resolució”
* Subratlla el compromís del Consell per a “accelerar al màxim” la concessió d’ajudes a fons perdut, que sumen 490 milions d’euros fins ara**

**València.**

El president de la Generalitat, Carlos Mazón, ha destacat que la Generalitat “ha tramitat ja el 85 % de les ajudes urgents al lloguer a les persones afectades per les riuades, per valor de 6.843.000 euros”, la qual cosa suposa 611 de les 728 sol·licituds rebudes fins ara des del 15 de novembre passat, quan es va obrir el termini.

El cap del Consell ha assenyalat, a més, que s’ha iniciat l’abonament de les ajudes urgents de lloguer de vivenda a les persones la vivenda habitual i permanent de les quals ha estat afectada pels danys ocasionats per les inundacions del 29 d’octubre passat.

Sobre este tema, ha destacat que la primera remesa, la resolució de la qual es pot consultar en el *Diari Oficial de la Generalitat*, “arriba a 177 persones, per a les quals s’ha aprovat una ajuda total d’1.982.400 euros”.

En concret, el president ha detallat que del total de les sol·licituds rebudes “ja s’han resolt 394 ajudes, de les quals s’ha iniciat el pagament a 177 persones i 217 més s’abonaran en els pròxims dies”, a les quals se sumen “217 ajudes més ja revisades i en proposta de resolució”, que es començaran a abonar a partir de les pròximes setmanes.

Amb l’import d’esta ajuda directa, que és d’11.200 euros com a màxim per beneficiari, se sufraguen un màxim de 12 mensualitats de renda per valor de 800 euros mensuals com a màxim, l’import de la fiança i el de la garantia. Esta quantitat inclou l’arrendament de la vivenda habitual i, si és el cas, l’import corresponent a l’arrendament de garatges i trasters.

Carlos Mazón ha explicat que, amb l’objectiu d’agilitzar i facilitar el pagament, i que les persones afectades puguen disposar de l’efectiu al més prompte possible per a trobar la seua vivenda, “s’ha establit una fórmula de pagament que permet anticipar el 30 % del total de l’ajuda mitjançant una transferència al seu compte bancari, immediatament després de la tramitació i concessió de l’ajuda”.

La resta de la subvenció s’abona trimestralment, una vegada rebuts els justificants del lloguer de la vivenda, en els quals consten les dades identificatives i la mensualitat a la qual corresponen.

El president ha recordat que les persones afectades disposen de termini per a sol·licitar estes ajudes al lloguer fins al 30 de juny de 2025.  
   
Igualment, ha insistit en el compromís del Consell amb “accelerar al màxim” la concessió d’ajudes directes del Govern Valencià, que fins ara arriben als 490 milions d’euros per a persones i col·lectius afectats per les inundacions.

Fecha: 08/12/2024